钦定古今图书集成/明伦汇编/官常典/第522卷 > 移剌捏儿
## 钦定古今图书集成/明伦汇编/官常典/第522卷 > 移剌捏儿

按《元史》本传：捏儿，契丹人也。幼有大志，膂力过人，沈
毅多谋略。辽亡，金以为参议、留守等官，皆辞不受。闻
太祖举兵，私语所亲曰：“为国复仇，此其时也。”率其党
百馀人诣军门，献十策。帝召见，与语，奇之，赐名赛因
必阇赤。又问：“尔生何地？”对曰：“霸州。”因号为霸州元帅。
乙亥，拜兵马都元帅，佐太师木华黎取北京，下高利、
兴、松、义、锦等二十六城，破五十四寨，平利州贼刘四
禄。及锦州贼张致兵势方炽，且盗名号，木华黎命捏
儿与大将乌也儿、椆斡儿合兵讨之。致拒战，捏儿出
奇兵掩击，斩致。木华黎第功以闻，迁龙虎卫上将军、
兵马都提控元帅。继取辽东、西广宁、金、复、海、盖等十
五城。兴州监州重儿反，复与乌也儿讨平之。帝遣使
者诏之曰：“自汝效顺，战功日多，今锡汝金虎符，居则
理民，有事则将，其勿替朕意。”戊寅，从攻东平。辛巳，从
攻延安。壬午，从围凤翔，先登，手杀数十人。左臂中流
矢，创甚，裹创进攻丹延。木华黎止之，对曰：“创未至死，
敢自爱耶！”木华黎壮之，与所乘白马。明日，介其马，饰
以朱缨，简骁卫七十人，与金兵战。木华黎乘高，见其
驰突万众中，曰：“此霸州元帅也。”诸军继进，金兵败走，
丹延十馀城皆降。迁军民都达鲁花赤、都提控元帅，
兼兴胜府尹。癸未，从帝征河西，取甘、合、辛、蛇等州。师
还，复从木华黎攻益都，下莱、胶、淄等三十二城。戊子，
得疾归高州，卒。赠推忠宣力保德功臣、太尉、开府仪
同三司、上柱国，追封兴国公，谥武毅。子《买奴》。